Author: lubica.pitlova
Last saved by: Pitlová Ľubica
Company: Hewlett-Packard Company

Správa zo zahraničnej pracovnej cesty

1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 

2.  Zahraničná pracovná cesta:
štát/mesto: Nemecko/Berlín
Dátum: 16. – 18. 6. 2013
Účel cesty: účasť na zasadnutí Riadiaceho výboru výzvy (CSC)    Spoločnej programovej iniciatívy v oblasti výskumu neurodegeneračných ochorení (Joint Programming in Neurodegeneratvive Diseases  -  ďalej len „JPND“) 
 Rámcový program pobytu:
16. 6. 2013  cesta Bratislava -  Berlín,
17.6. 2013 účasť na zasadnutí 
18. 6. 2013  účasť na zasadnutí  Riadiaceho výboru výzvy, cesta Berlín - Bratislava 

3. Úvod do problematiky 
Spoločná programová iniciatíva v oblasti výskumu neurodegeneračných ochorení (s dôrazom na Alzheimerovu chorobu) je pilotnou iniciatívou novej formy spolupráce členských štátov EÚ pod názvom Joint Programming in Research – Spoločná tvorba výskumných programov. Táto  si kladie za cieľ zosúladiť výskumné programy v určitých oblastiach, ktoré boli Radou EÚ definované za prioritné,  a využívať tak efektívnejšie verejné zdroje na riešenie naliehavých celospoločenských problémov. Programovú iniciatívu (partnerstvo) tvorí momentálne 27 krajín, ktoré za účelom jej riadenia vytvorili  Správnu radu (Management Board) zo  zástupcov  všetkých zúčastnených krajín. Poradným orgánom je  Poradný výbor vedcov (Scientific Advisory Board), pozostávajúci z 15 celosvetovo uznávaných vedcov. Do Správnej rady  bol za SR  nominovaný riaditeľ Neuroimunologického ústavu SAV prof. MVDr. Michal Novák DrSc. a zástupca MŠ VV  SR Ing. Ľubica Pitlová. 
V decembri 2012 na bola   na základe záverov 14. zasadnutia správnej rady JPND zverejnená  výzva „Európske výskumné projekty zamerané na identifikáciu genetických, epigenetických a environmentálnych rizík a ochranných faktorov neurodegeneračných ochorení“ s cieľom  vytvoriť spoločné medzinárodné  projekty pre výskum v oblasti genetických, epigenetických a  environmentálnych rizík a ochranných faktorov neurodegeneračných ochorení.  Na výzvu bolo do 19. 3. 2013 (deadline) predložených 52 návrhov projektov. Všetky návrhy boli prehodnotené a zoradené na základe stanovených kritérií hodnotiteľskou komisiou zloženou z popredných svetových odborníkov v oblasti neurodegeneračných ochorení. Komisia odporučila na financovanie  18 návrhov projektov, pričom prvých  7  projektov bolo označených za projekty prvoradej priority. 

4. Stručný priebeh zasadnutia
Program rokovania bol zameraný na prediskutovanie a prehodnotenie 18 návrhov výskumných projektov predložených na základe výzvy  JPND„Európske výskumné projekty zamerané na identifikáciu genetických, epigenetických a environmentálnych rizík a ochranných faktorov neurodegeneračných ochorení“  z decembra 2012 na základe záverov 14. zasadnutia správnej rady JPND a odporúčaných hodnotiteľskou komisiou. Všetkých 18 odporúčaných  návrhov bolo prediskutovaných, prehodnotených  a zoradených na základe stanovených kritérií a z hľadiska možností ich financovania, pričom sa definovali existujúce  medzery vo financovaní a iné potenciálne problémy. 
Riadiaci výbor výzvy (CSC) odsúhlasil financovanie odporúčaných projektov a navrhol dve možnosti odstránenia zistených medzier vo financovaní: 
1.	navýšením rozpočtu  JPND jednotlivými  národnými prispievajúcimi organizáciami,
2.	znížením projektových rozpočtov, čo sa nesmie prejaviť v ich kvalite alebo pracovnom pláne.
Výbor požiadal všetky partnerské organizácie, aby hľadali interné riešenia financovania existujúcich medzier. Riešenia musia byť doručené CSC najneskôr do 17. 7. 2013.  Prijaté rozhodnutia ohľadom financovania projektov budú zverejnené na webstránke JPND. Spustenie prvých projektov sa predpokladá koncom roku 2013. 
 V závere CSC definitívne potvrdil financovanie nasledovných projektov:
PERADES
COURAGE-PD
RiMod-FTD
STRENGTH
APGeM

5.  Odporúčané závery:  
Je potrebné  zabezpečiť informovanosť  slovenských odborníkov na výskum neurodegeneračných ochorení o výsledkoch zasadnutia Riadiaceho výboru výzvy (CSC) 

6.   Prehľad prinesenej dokumentácie a miesto jej uloženia
     Diskusia, prijaté závery  zasadnutia a podrobnosti o schválených výskumných projektoch sú dostupné v Sekcii vedy a techniky MŠVVŠ SR ako aj na webstránke JPND.

7.   Osobitne vyhodnotený očakávaný prínos ZPC
Na zasadnutí Riadiaceho výboru výzvy (CSC) Spoločnej programovej iniciatívy v oblasti výskumu neurodegeneračných ochorení (s dôrazom na Alzheimerovu chorobu) boli prediskutované,  prehodnotené a následne schválené  projekty  v oblasti výskumu neurodegeneračných ochorení, ktoré budú financované v rámci JPND čo má veľký význam aj pre výskumnú prax v SR.

8.    Spôsob zverejnenia výsledkov ZPC, prenos získaných informácií
Správa bola predložená riaditeľke OŠEPVaT, generálnemu riaditeľovi Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová OŠEPVaT

Dátum:  29. 1. 2013

Správu schválil: Ing. Róbert Szabó, PhD. 
                            generálny riaditeľ  SVaT